Η ένταξη της Ελλάδας στην Ευρωπαϊκή Οικονομική Κοινότητα το 1981, **κατέστησε αναγκαία την** **εύρεση ενός κτιρίου για τη στέγαση του Γραφείου του Ευρωπαϊκού Κοινοβουλίου στην Ελλάδα** με στόχο την εκπροσώπηση του θεσμού. Η κεντρική τοποθεσία, η αρχιτεκτονική καθώς και η σημαντική ιστορία του κτιρίου ευρύτερα γνωστού ως "Μέγαρο Μαυρομιχάλη", συνέβαλαν στο να επιλεχθεί το συγκεκριμένο κτίριο.

Κάνοντας μια αναδρομή στον χρόνο, διαπιστώνουμε ότι μεγάλες προσωπικότητες της αθηναϊκής κοινωνίας, των τεχνών και της πολιτικής πέρασαν από το μέγαρο ανά  τα χρόνια. Συγκεκριμένα, οικοδομήθηκε το **1870** βάσει σχεδίων του Δανού αρχιτέκτονα **Θεόφιλου Χάνσεν** (Theophilos Eduard Hansen) ,για να στεγάσει την **οικογένεια Σκυλίτση**, (πλούσια οικογένεια εμπόρων της Χίου - Από την οικογένεια αυτή κατάγεται η Έλενα Σκυλίτση, δεύτερη σύζυγος του Ελευθερίου Βενιζέλου). 

Κατά την άφιξη του Όθωνα στην Ελλάδα εισρέουν **πολλοί Ευρωπαίοι αρχιτέκτονες** -γερμανόφωνοι κυρίως, που **βρίσκουν πρόσφορο έδαφος να δημιουργήσουν, συμβάλλοντας ταυτόχρονα στην ανοικοδόμηση του νεοσύστατου κράτους**. Το **1838** ο Θεόφιλος φτάνει στον ελλαδικό χώρο για να αναλάβει τον σχεδιασμό και την επίβλεψη του κτιρίου του Πανεπιστημίου. Με **αφετηρία αυτό** συνέλαβε συνολικά στη λεγόμενη **«Αθηναϊκή Τριλογία»**. Πρόκειται για το συγκρότημα των κτιρίων του **Πανεπιστημίου**, της **Ακαδημίας** και της **Βιβλιοθήκης** που αποτελεί το ένα από τα σημαντικότερα αρχιτεκτονικά σύνολα της χώρας (άλλα γνωστά έργα: Αστεροσκοπείο, Ζάππειο, Ξενοδοχείο Μεγάλη βρετάνια κ.α).

Το Μέγαρο Μαυρομιχάλη κτίστηκε σε οικόπεδο **796 τ.μ.** και συνολικά καλύπτει επιφάνεια περίπου **2.000 τ.μ**. αναπτυσσόμενη σε **τέσσερα** επίπεδα (**3 όροφοι και υπόγειο**). 

Η **όψη**, αν το κοιτάξετε από την πλευρά της Βασ. Αμαλίας, οργανώνεται σε **βάση, κορμό και στέψη**, με το δεύτερο να τονίζεται ιδιαίτερα μέσω ρυθμολογικών στοιχείων. Οι όροφοι διαχωρίζονται μέσω **διαζωμάτων** ενώ **παραστάδες** και απλά **επίκρανα** βρίσκονται στον κορμό του κτιρίου. Χαρακτηριστικά είναι τα **συμμετρικά** τοποθετημένα παράθυρα και τα πλαίσιά τους, ο **πλούσιος διάκοσμος της εισόδου** με τα **μεταλλικά κιγκλιδώματα** πάνω από την μεγάλη ξύλινη πόρτα, καθώς και ο κεντρικός εξώστης του ορόφου.

Από το 1896 και μετά, το μέγαρο, ένα από τα πιο πολυτελή αρχοντικά της τότε εποχής, αποτέλεσε την κατοικία του Κυριακούλη Μαυρομιχάλη (εγγονό του ομώνυμου ήρωα της Ελληνικής Επανάστασης).Στη συνέχεια πέρασε στους κληρονόμους της **οικογένειας Μαυρομιχάλη**, δηλαδή στην οικογένεια Ράλλη.

Στην **κάτοψη** παρατηρείται **τριμερής διάταξη**, με **κεντρικό προθάλαμο** ως χώρο υποδοχής, στον οποίο βρισκόμαστε, κλιμακοστάσιο και πλάγιες πτέρυγες αιθουσών. Το κτίριο αυτό δε θα μπορούσε να μην έχει επιβλητική είσοδο, καθώς και πλούσιο **γύψινο και ζωγραφικό διάκοσμο** στις **οροφές και τους τοίχους**. Η σύνθεση του κτιρίου ακολουθεί τα **πρότυπα της αρχιτεκτονικής της πόλης στα τέλη του 19ου αιώνα**.

  

Στο ισόγειο είναι μια από τις αίθουσες συνεδριάσεων, **πιο περιορισμένης χρήσης σε σχέση με τη μεγάλη που θα συναντήσουμε στον επάνω όροφο.** Οι **γύψινες λεπτομέρειες και οι γήινες αποχρώσεις κυριαρχούν στον διάκοσμο**.

Αξιοσημείωτο είναι το γεγονός ότι στη διάρκεια της δικτατορίας στην Ελλάδα, και συγκεκριμένα το 1971, η δικτατορική κυβέρνηση είχε την πρόθεση να θέσει σε **πλειστηριασμό** το οικόπεδο όπου βρίσκεται το οίκημα, κάτι το οποίο ουσιαστικά προανήγγειλε την κατεδάφιση του. Ωστόσο, **με πρωτοβουλία του καθηγητή Άγγελου Κατακουζηνού, οργανώθηκε ένας αγώνας για τη διάσωση του ιστορικού κτιρίου**, που περιλάμβανε επιστολές διαμαρτυρίας και εκκλήσεις προς την τότε κυβέρνηση. 

Σχετικές επιστολές φέρουν την υπογραφή σημαντικών ακαδημαϊκών και προσωπικοτήτων από τους χώρους της τέχνης, της επιστήμης και του πολιτισμού, όπως των ζωγράφων **Γιάννη Τσαρούχη** και **Σπύρου Βασιλείου**, του συγγραφέα **Αντώνη Σαμαράκη**, των γλυπτών-καθηγητών **Γιώργου Μαυροΐδη, Δημήτρη Καλαμαρά και πολλών άλλων.** Η πρωτοβουλία ήταν επιτυχής. Το μέγαρο **χαρακτηρίστηκε διατηρητέο με αποφάσεις του Υπουργείου Πολιτισμού** (1975) και του **ΥΠΕΧΩΔΕ (1987).**

  

**στάση στην σκάλα έξω από την αίθουσα**

Ανεβαίνοντας τη μεγαλόπρεπη αυτή κλίμακα, παρατηρούμε το **πλούσιο περιστύλιο** του **πρώτου ορόφου**. Εδώ είναι **η κύρια και πιο μεγάλη αίθουσα των σημερινών συνεδριάσεων του ΕΚ**. Παλαιότερα, εδώ διεξάγονταν όλες οι κοινωνικές εκδηλώσεις και λειτουργούσε ως αίθουσα χορού και μεγαλοπρεπών δεξιώσεων. 

Μεταξύ του **1876-1879**, το κτίριο αποτέλεσε στέγη της **Ρωσικής πρεσβείας**. Οι πολυτελείς χοροεσπερίδες που διοργάνωνε ο Ρώσος Πρέσβης Αλεξάντερ Σαβούρωφ αποτελούσαν σημείο αναφοράς της τότε αθηναϊκής κοινωνίας. **Στην οροφή** της ακριβώς **πάνω από την είσοδο**, **διακρίνεται ένα επίπεδο «εσωτερικού μπαλκονιού»,** ο χώρος δηλαδή όπου **καθόταν η ορχήστρα**. Όταν ο χορός έφτανε στο τέλος του, οι κυρίες θα συγκεντρώνονταν στη **δεξιά** παρακείμενη αίθουσα και θα έπαιζαν πιάνο ή θα συζητούσαν, ενώ αριστερά η αίθουσα αυτή λειτουργούσε ως χώρος αναψυχής για τους άντρες, όπου θα έπαιζαν χαρτιά καπνίζοντας το πούρο τους. 

Δυστυχώς υπήρξαν πολλά ενδιάμεσα χρόνια όπου το κτίριο παρέμεινε κλειστό κι έπασχε από πλημμελή έλλειψη συντήρησης αλλά και από τις αυθαίρετες και καταστροφικές ανθρώπινες παρεμβάσεις. Μετά την αγορά του κτιρίου από το ΕΚ λοιπόν υπήρχε μεγάλη ανάγκη να λάβουν χώρα σημαντικές **εργασίες αποκατάστασης**.

Μετά από διαγωνισμό που προκηρύχθηκε το **1991** (υπό τη μελέτη των αρχιτεκτόνων  **Ιωάννη και Βασιλικής Γιαννιώτη**), το **1993** ξεκίνησαν οι διαδικασίες της **πρώτης ανακαίνισης** του κτιρίου. Οι αρχικές διερευνητικές μελέτες έφεραν στην επιφάνεια πολλά προβλήματα **στη φέρουσα κατασκευή** **και στα** **δομικά στοιχεία**, **επιχρίσματα, δάπεδα και κουφώματα**. Τα προβλήματα αυτά σε συνδυασμό με την επιθυμία για αρμονική ένταξη των νέων χρήσεων στο διατηρητέο σώμα του κτιρίου, οδήγησαν στην απόφαση για **ολική αποκατάσταση όλων των δομικών στοιχείων**. **Έτσι, ο αρχικός διάκοσμος αποκαλύφθηκε ενώ τα ξύλινα δάπεδα και τα κουφώματα αντικαταστάθηκαν**. **Οι εργασίες ολοκληρώθηκαν** ένα χρόνο μετά για να γίνουν τα εγκαίνια λειτουργίας του ΕΚ **τον Μάιο του 1994.**

  

Η δεξιά παρακείμενη αίθουσα χρησιμοποιείται σήμερα **ως Στούντιο, ΟπτικοΑκουστικών** μέσων από το Ευρωπαϊκό Κοινοβούλιο, στην οποία γυρίζονται συνεντεύξεις με ευρωβουλευτές ή πολίτες που να ενδιαφέρονται για τις ευρωπαϊκές εξελίξεις. 

Μαζί με τη νέα χρήση που δόθηκε στο κτίριο, ξεκίνησε και μια σειρά πολλών εκδηλώσεων ευρωπαϊκού περιεχομένου, δράσεις ενημέρωσης και διαλόγου, με πρωτοβουλία των ευρωβουλευτών σε συνεργασία με διάφορους φορείς. Έτσι, δίνεται η δυνατότητα στους πολίτες, στον Τύπο και στα ΜΜΕ, τον ρόλο του Ευρωπαϊκού Κοινοβουλίου και των ευρωβουλευτών, τις σχετικές δράσεις και τις εκδηλώσεις σε όλη τη χώρα. Δυστυχώς **ο σεισμός του 1999** προκάλεσε μεγάλης σημασίας ζημιές στο κτίριο. Σε αυτό προστέθηκαν και εκείνες που είχαν προηγηθεί από τις εργασίες του Μετρό στην Αθήνα κι έτσι κρίθηκε απαραίτητη μια δεύτερη ανακαίνιση. **Οι ζημιές αυτές αποκαταστάθηκαν μεταξύ των ετών 2004-2007** (βάσει μελέτης των αρχιτεκτόνων **Νίκου Χατζηκυριάκου και Γρηγόρη Χατζηδημητρίου, στατική μελέτη Χρύσανθος Κιρπότιν - τεχνική εταιρεία ΕΔΡΑΣΙΣ**). Έτσι **η φέρουσα τοιχοποιία ενισχύθηκε** με **μεταλλικό σκελετό**, αποκαταστάθηκαν οι ρωγμές, συντηρήθηκε **όλος ο ζωγραφικός διάκοσμος, ξανασοβατίστηκε, βάφτηκε το κτίριο εσωτερικά και εξωτερικά και αντικαταστάθηκαν όλα τα κουφώματα** κυρίως για τον περιορισμό του θορύβου.

Έκτοτε κάθε χρόνο **τεχνική υπηρεσία αναλαμβάνει τον πλήρη έλεγχο του μεγάρου.**